
Бүген Татарстан Республикасы Рәисе Рөстәм Миңнеханов «Россия – Африка» икътисадый форумында катнашучы Африка илләре вәкилләре белән очрашуларда авыл хуҗалыгы һәм агросәнәгать комплексы өлкәсендә хезмәттәшлек мәсьәләләре турында фикер алышты.

Бу хакта бүген очрашулар нәтиҗәләре буенча Татарстан Республикасы Премьер-министры урынбасары – Татарстан Республикасы авыл хуҗалыгы һәм азык-төлек министры Марат Җәббаров хәбәр итте.

Санкт – Петербургта «Россия-Африка» форумында Африка илләре вәкилләре белән күп очрашулар узды, дип искәртте ул. Мәсәлән, Рөстәм Миңнеханов Мавритания Ислам Республикасы Премьер-министры Мөхәммәд Улд Билал, Ангола Республикасы Тышкы эшләр министры Антониу Тете, Тунис Тышкы эшләр министры Нәбил Әммәр белән очрашты.

"Агросәнәгать комплексында хезмәттәшлек мәсьәләләре барлык очрашуларда да каралды, - диде Марат Җәббаров. - Әйе, бу илләрдә азык-төлеккә, ашлыкка, без җитештергән озак вакытлы саклау продукциясенә ихтыяҗ бар. Әлбәттә, бу илләрнең студентларын авыл хуҗалыгы юнәлешләре буенча укыту һәм әзерләү дә кирәк. Һәм мондый эш алып барыла, ул дәвам итәчәк. Рөстәм Миңнеханов бүген барыбызга да эшне көчәйтергә, эшче төркемнәр , шулай ук юнәлеш министрлары җитәкчелегендәТатарстан делегацияләр оештырырга кушты. Африка континентының безгә кызыклы булган илләренә сәяхәтләр булачак".

Марат Җәббаров билгеләп үткәнчә: беренче мәсьәлә - логистика. "Ахырда, беренче мәсьәлә - логистика мәсьәләсе. Африка континенты зур. Якынрак илләр бар, мәсәлән, Мисыр, ераграк урнашкан илләр бар. Һәрхәлдә, бу эш башкарылачак. Якын арада без «юл картасын» төзиячәкбез һәм аның нигезендә эшли башлаячакбыз.

Татарстанның кайсы илләр белән уңышлы хезмәттәшлек итүе турындагы сорауга җавап биреп, Татарстан Республикасы Авыл хуҗалыгы һәм азык-төлек министрлыгы башлыгы Мисырны уңай мисал итеп китерергә мөмкин, дип хәбәр итте. "Бу нигездә ашлык экспорты, күләме аз, әмма эшләр бара, - диде ул. -Быел эш логистика аркасында туктатылды. Ләкин без бу эшне арттырырбыз дип ышанабыз, чөнки бу сату өчен кызыклы территория".
Дәүләт хакимияте һәм җирле үзидарә органнарының бердәм "Рәсми Татарстан" порталы